मजूरकी भाख-एह्‌दी सुर बड़ी गै मिट्ठी ते मनमोह्‌क ऐ। रामनगर दे आस्सै-पास्सै घाऽ–बसाह्‌ठियां बेची जिसलै मजूर घरें गी परतोंदा ऐ तां अपनी मस्ती च ढक्की चढ़दे-उतरदे इक्कला गै गान लगदा ऐ ते सुर बड़ी गै लम्मी, फेरमा, आ-अ, ऽ ऽ ऽ । । । च निकलदी ऐ—बड़ी गै लचक भरोची होंदी। (इसदा जिकर कैदी नावलै च सफा 406 च आदा ऐ) इसदा सुआतम ए ऐ जे इक्कला मनुक्ख बी इसी फेरदा ऐ ते सारिएं भाखें हां लम्मी ऐ ते बोल ते बोलचदा सुनचदा गै नीं ऐ—छड़ा आ ऽ ऽ ऽ, आं ऽ ऽ ऽ दी वाज गै सुनोचदी। इसदी नोटेशन बनी ते सकदी ऐ बो, हारमोनियम च नेईं निकलदी। इयै लोक असकर बौंसरियां उप्पर इसी फेरदे सुनोचदे न। मुट्टे तौरै पर दिक्खेआ जा तां सुर बड़ी तौले उप्परा गी चकोंदी ऐ जियां मणो कोई आदमी किट्ठियां त्रै-त्रै, चार-चार पौड़ियां चढ़ादा होऐ। मसलन, धैवत कोल सुर चकोई उपड़ी बधदी निषाद ते शड़ज, रिषम हां बी अग्गैं जाई पुजदी ते ढलिऐ खबरै दूर ख ’ल्ल गांधार उप्पर आई बसोऐ ते भिरी झड़का-जन खाइऐ अपने रम्भ हां बी लुआंघी रिषम कोल जाई पुज्जै ते सुरै च कम्मनी-जन पेइऐ 1 : 4 दा फर्क बनी जन्दा। (ए ते छड़ी मसाल ऐ, पाठक इसी गै सिद्धांत नीं मन्नी लैन।)